मप्र मेट्रो रेल कंपनी के एमडी और नगरीय विकास विभाग के प्रमुख सचिव विवेक अग्रवाल मंगलवार को अन्य अफसरों के साथ पीआईबी की बैठक के लिए दिल्ली गए थे। केंद्र सरकार के वित्त सचिव इस बोर्ड के चेयरमैन हैं। विभिन्न विभागों के सेक्रेटरी और अन्य अधिकारी बोर्ड के सदस्य हैं। केंद्र सरकार ने यह नियम बनाया है कि बड़े प्रोजेक्ट पीआईबी की मंजूरी के बाद ही शुरू किए जाते हैं। अग्रवाल ने बताया कि बोर्ड ने भोपाल के 22,504.25 करोड़ रुपए के 95.03 किमी और इंदौर के 26,762 करोड़ रुपए के 104.25 किमी के मेट्रो प्रोजेक्ट को मंजूरी दे दी है। मेट्रो रेल कंपनी ने इस मंजूरी की प्रत्याशा में दोनों प्रोजेक्ट के पहले टेंडर जारी कर दिए थे और भोपाल में तो टेंडर ओपन भी किया जा चुका है। अग्रवाल ने बताया कि हम महीने के अंत तक भूमि पूजन करने की स्थिति में होंगे। भूमि पूजन मुख्यमंत्री शिवराज सिंह चौहान करेंगे।